പ്രതിപക്ഷ പ്രതിഷേധം അതിരുകടക്കുന്നു, രാജ്യസഭയില് വിതുമ്ബി ഉപരാഷ്ട്രപതി, ലോക്സഭ അനിശ്ചിതകാലത്തേക്ക് പിരിഞ്ഞു ന്യൂഡല്ഹി: പെഗാസസ് ഫോണ് ചോര്ത്തല് വിഷയത്തില് പ്രതിപക്ഷം പാര്ലമെന്റിന്റെ ഇരു സഭകളിലും നടത്തുന്ന പ്രതിഷേധത്തില് ഉപരാഷ്ട്രപതി വെങ്കയ്യ നായിഡു കടുത്ത അമര്ഷം രേഖപ്പെടുത്തി. പ്രതിപക്ഷത്തിന്റെ പ്രവര്ത്തികളെ വിമര്ശിച്ച ഉപരാഷ്ട്രപതി ഒരു ഘട്ടത്തില് സഭയില് വിതുമ്ബി കരഞ്ഞു. ജനാധിപത്യത്തിന്റെ ശ്രീകോവിലാണ് പാര്ലമെന്റെന്നും സഭയ്ക്കകത്തുള്ള പ്രതിഷേധങ്ങള് പലപ്പോഴും അതിരു കടക്കുന്നതായും അദ്ദേഹം കുറ്റപ്പെടുത്തി. ഇന്നലെ രാജ്യസഭയില് നടന്ന കാര്ഷികബില്ലിനെ കുറിച്ചുള്ള ചര്ച്ച പ്രതിപക്ഷ ബഹളത്തെതുടര്ന്ന് തടസപ്പെട്ടിരുന്നു. ഇതിനെതിരെ നടപടി എടുക്കണമെന്ന് ബി ജെ പി എം പിമാര് ആവശ്യപ്പെട്ടു.രാജ്യസഭയിലെ കേരളത്തില് നിന്നുള്ള പ്രതിപക്ഷ എം പിമാരായ ബിനോയ് വിശ്വവും, വി ശിവദാസനും ഇന്നലെ ചര്ച്ച നടക്കുന്ന അവസരത്തില് നടുത്തളത്തിലെ മേശയില് കയറി ഇരുന്നാണ് പ്രതിഷേധിച്ചത്. ഇതിനെതിരെ നടപടി എടുക്കണമെന്ന് ആവശ്യപ്പെട്ട് കേന്ദ്രമന്ത്രി അമിത് ഷാ രാജ്യസഭ അദ്ധ്യക്ഷന് വെങ്കയ്യ നായിഡുവിനെ കണ്ടിരുന്നു. ഇതിനിടെ ലോക്സഭ അനിശ്ചിതകാലത്തേക്ക് പിരിഞ്ഞു. പ്രധാനമന്ത്രി നരേന്ദ്ര മോദിയും അമിത് ഷായും ലോക്സഭ സ്പീക്കറുമായി കൂടിക്കാഴ്ച നടത്തിയതിനു തൊട്ടുപിറകേയാണ് ലോക്സഭാ അനിശ്ചിതകാലത്തേക്ക് പിരിയാന് തീരുമാനിച്ചത്.